ໄທເລີ້ມຈົດທະບຽນ ຜູ້ລົງສະມັກ ແຂ່ງຂັນ ໃນການເລືອກຕັ້ງຄັ້ງໃໝ່
ພັກການເມືອງຕ່າງໆພາກັນໄປຈົດທະບຽນ ຜູ້ລົງສະມັກແຂ່ງຂັນເລືອກຕັ້ງຂອງຕົນ ແລະເລີ້ມໂຄສະນາຫາສຽງ ສໍາລັບການເລືອກຕັ້ງ ໃນວັນທີ 3 ກໍລະກົດ ຈະມາເຖິງນີ້.
ທີ່ປະເທດໄທ ພວກກຸ່ມພັກການເມືອງຕ່າງໆພາກັນ ໄປຈົດທະບຽນຜູ້ສະມັກເລືອກຕັ້ງຂອງ ຕົນໃນອາທິດນີ້ ສໍາລັບເຂົ້າແຂ່ງຂັນໃນການເລືອກຕັ້ງທົ່ວປະເທດ ທີ່ຈະມີຂຶ້ນໃນວັນທີ່ 3 ເດືອນກໍລະກົດ ປີນີ້ ຊຶ່ງຄາດວ່າຈະເປັນການເລືອກຕັ້ງທີ່ມີການຕໍ່ສູ້ກັນຢ່າງດຸເດືອດເຜັດຮ້ອນ ທີ່ສຸດ ລະຫວ່າງພັກການເມືອງໃຫຍ່ສອງພັກ ຊຶ່ງກໍຄື ພັກປະຊາທິປັດຂອງລັດຖະບານ ແລະ ພັກເພື່ອໄທ ຊຶ່ງເປັນພັກຝ່າຍຄ້ານນັ້ນ ພວກນັກວິເຄາະຂ່າວການເມືອງກ່າວວ່າ ທັງສອງພັກ ໃຫຍ່ທີ່ວ່ານີ້ ຈະແຂ່ງຂັນກັນໂຄສະນາຫາສຽງ ບົນສອງທັດສະນະທີ່ແຕກຕ່າງກັນຫລາຍ ຄື ສືບຕໍ່ປົກຄອງປະເທດໂດຍພວກຊົນຊັ້ນຜູ້ດີຮັ່ງມີດັ້ງເດີມຂອງປະເທດ ຫລືນໍາພາປະເທດຊາດ ກັບຄືນສູ່ລະບົບມະຫາຊົນນິຍົມ ຂອງນາຍົກລັດຖະມົນຕີ ທັກສິນ ຊິນນະວັດ ທີ່ຖືກໂຄ່ນລົ້ມ ໄປແລ້ວນັ້ນ ຜູ້ສື່ຂ່າວວີໂອເອ Daniel Shearf ມີລາຍງານຈາກບາງກອກ ດັ່ງທອງປານ ຈະນໍາມາສະເໜີທ່ານ ໃນເວລານີ້ ເມື່ອປີກາຍ ປະເທດໄທແມ່ນໄດ້ປະເຊີນກັບການປະທະກັນຢ່າງຮຸນແຮງຫລາຍໆບັ້ນ ໃນໃຈກາງນະຄອນຫລວງບາງ ກອກ ລະຫວ່າງກໍາລັງຮັກສາຄວາມປອດໄພ ແລະພວກປະທ້ວງຝ່າຍຄ້ານ ທີ່ໄດ້ຮຽກຮ້ອງໃຫ້ຍຸບສະພາ ປີນຶ່ງຕໍ່ມາ ພ້ອມກັບການເລືອກຕັ້ງຄັ້ງໃໝ່ທີ່ຈະມີຂຶ້ນໃນບໍ່ເທົ່າໃດອາທິດຕໍ່ໜ້ານີ້ ພວກສະມັກຮັບເລືອກຕັ້ງແກນນໍາຂອງສອງພັກການເມືອງໃຫຍ່ ຂອງປະເທດ ກໍພາກັນຫລີກລ່ຽງການໃຊ້ຄາລົມທີ່ສ້າງຄວາມແຕກແຍກ ໃນຂະນະທີ່ພວກເຂົາເຈົ້າລະດົມເອົາພວກສະໜັບສະໜຸນໃນການແຂ່ງ ຂັນເອົາບ່ອນນັ່ງ ຈໍານວນ 375 ບ່ອນໃນສະພາແຫ່ງຊາດນັ້ນ ພັກການເມືອງໃຫຍ່ທັງສອງພັກ ແມ່ນໄດ້ແກ່ພັກປະຊາທິປັດ ຂອງລັດຖະບານຮັກສາການຊົ່ວຄາວຂອງນາຍົກລັດຖະມົນຕີ ອະພິສິດ ເວດຊາຊີວະ ແລະພັກເພື່ອໄທ ຂອງຝ່າຍຄ້ານ ທີ່ນໍາໂດຍນາງຢິ່ງຣັກ ຊິນນະວັດ ນ້ອງສາວຂອງທ່ານທັກສິນ ຊິນນະວັດທີ່ຖືກໂຄ່ນລົ້ມໄປນັ້ນ ນາຍົກລັດຖະມົນຕີໄທ ອະພິສິດ ເວດຊາຊີວະ ໄດ້ກ່າວຕໍ່ພວກນັກຂ່າວເມື່ອວັນອັງຄານຜ່ານມາ ຫລັງຈາກໄດ້ນໍາພາພວກສະມັກຮັບເລືອກຕັ້ງຈາກພັກປະຊາທິປັດ ໄປລົງທະບຽນເລືອກຕັ້ງແລ້ວ // ສຽງພາສາໄທ // ນາຍົກອະພິສິດກ່າວວ່າ ທ່ານໄດ້ ເລືອກເອົາຜູ້ສະມັກເລືອກຕັ້ງທີ່ມີ ຄຸນນະວຸທິເພື່ອເຂົ້າມາຮັບໃຊ້ປະ ຊາຊົນ ແລະບໍ່ແມ່ນແຕ່ພວກປະ ຊາຊົນທີ່ຢູ່ໃນບາງກອກເທົ່ານັ້ນ ທ່ານອະພິສິດກ່າວຕື່ມວ່າ ພວກ ແກນນໍາພັກທັງຫລາຍໄດ້ເດີນ ທາງໄປຍັງຈັງຫວັດອື່ນໆ ແລະ ໃຫ້ການສະໜັບສະໜຸນທາງ ດ້ານກໍາລັງໃຈ ແກ່ພວກສະມັກ ຮັບເລືອກຕັ້ງຢູ່ເຂດຕ່າງໆເຫລົ່າ ນັ້ນ ທີ່ໄດ້ປະຕິຍານຕົນວ່າ ຈະ ຮັບໃຊ້ປະເທດຊາດ ໃຫ້ກ້າວໄກ ໄປໜ້າ ທາງຝ່າຍນາງ ຢິ່ງຣັກ ຊິນນະວັດ ຜູ້ສະມັກຮັບເລືອກຕັ້ງໝາຍເລກນຶ່ງຂອງພັກເພື່ອໄທຝ່າຍຄ້ານນັ້ນ ກໍໃຊ້ນໍ້າສຽງທີ່ກວມລວມເອົາໝົດທຸກຊົນຊັ້ນຄືກັນ ໃນການອອກປາກົດຕົວໂຄສະນາຫາສຽງ ຕໍ່ໜ້າມະຫາຊົນ // ສຽງພາສາໄທ // ນາງຍິ່ງຣັກ ກ່າວວ່າ “ມື້ນີ້ພັກເພື່ອໄທໄດ້ສົ່ງຜູ້ສະມັກເຂົ້າຮັບເລືອກຕັ້ງ ຈາກທັງໝົດ 33 ເຂດເລືອກຕັ້ງ ແລະຜົນການຢັ່ງສຽງມະຫາຊົນພົບວ່າ ພັກເພື່ອໄທກໍາລັງໄດ້ຮັບສຽງສະໜັບ ສະໜຸນເພີ່ມຂຶ້ນ ນາງຢິ່ງຣັກກ່າວຕໍ່ໄປວ່າ ພັກເພື່ອໄທແລະຜູ້ສະມັກເລືອກຕັ້ງທັງໝົດຂອງພັກ ພ້ອມແລ້ວທີ່ຈະສະເໜີນະໂຍບາຍຕ່າງໆເພື່ອຮັບໃຊ້ຊາວໄທໝົດທຸກຄົນ ເຖິງແມ່ນຈະມີການໃຊ້ຄາລົມທີ່ກວມລວມເອົາໝົດທຸກຊົນຊັ້ນກໍຕາມ ແຕ່ພວກນັກວິເຄາະການເມືອງໄທກ່າວວ່າ ພວກຜູ້ນໍາທັງ ສອງພັກນັ້ນຕ່າງກໍໄດ້ຮັບການໜູນຫລັງ ໂດຍກຸ່ມຜົນປະໂຫຍດທີ່ມີອິດທິພົນ ທີ່ໄດ້ແບ່ງແຍກປະເທດຊາດມາໃນບໍ່ເທົ່າໃດປີຜ່ານ ມານີ້ ແລະກໍປາກົດວ່າທັງສອງ ພັກບໍ່ມີທ່າທີ ທີ່ຈະຫຍັບເຂົ້າໄປ ໃກ້ການຜ່ອນສັ້ນຜ່ອນຍາວກັນ ຫລາຍຂຶ້ນກ່ວາເກົ່າແຕ່ຢ່າງໃດ ເລີຍ ທ່ານປະວີນ ຊັດຊະວານພົງພັນ ນັກສັງເກດການການເມືອງໄທ ປະຈໍາສະຖາບັນສຶກສາກ່ຽວກັບ ເອເຊຍຕາເວັນອອກສຽງໃຕ້ຂອງສິງຄະໂປ ກ່າວວ່າ ໂດຍພື້ນຖານແລ້ວ ການເລືອກຕັ້ງນັ້ນ ຖືວ່າເປັນການແຂ່ງຂັນກັນລະຫວ່າງພວກຜູ້ດີຊັ້ນສູງດັ້ງເດີມໃນບາງກອກ ກັບພວກສະໜັບ ສະໜຸນທ່ານທັກສິນ ຢູ່ຕາມເຂດຊົນນະບົດທາງພາກເໜືອຂອງປະເທດ ທ່ານປະວິນກ່າວວ່າ ພວກວິພາກວິຈານທັງຫລາຍກ່າວວ່າ ນາງຢິ່ງຣັກຊຶ່ງເປັນນັກບໍລິຫານທຸລະກິດທີ່ຮັ່ງມີ ແມ່ນ ຈະຖືກໃຊ້ເປັນພຽງສາກບັງໜ້າ ເພື່ອໃຫ້ອ້າຍຂອງນາງ ກໍຄືທ່ານທັກສິນ ກັບຄືນມາມີອໍາ ນາດອີກ ທ່ານທັກສິນເປັນມະຫາເສດຖີເງິນພັນລ້ານຈາກທຸລະກິດໂທລະສັບ ທີ່ໄດ້ເອົາຊະນະຈິດໃຈ ພວກປວງຊົນໃນເຂດຊົນນະບົດ ຜ່ານນະໂຍບາຍເພື່ອປະຊາຊົນຂອງທ່ານ ໂດຍການນໍາເອົາ ເງິນ ແລະໂຄງການພັທະນາຕ່າງໆໄປສູ່ເຂດຊົນນະບົດທີ່ທຸກຈົນ ພວກທີ່ຄັດຄ້ານທ່ານທັກສິນກ່າວວ່າ ທ່ານທັກສິນສໍ້ລາດບັງຫລວງ ໃຊ້ອໍານາດບາດໃຫຍ່ ແລະບ່ອນທໍາລາຍສະຖາບັນພະມະຫາກະສັດ ທີ່ປະຊາຊົນໄທເຄົາລົບບູຊານັ້ນ ຊຶ່ງທ່ານ ທັກສິນກໍໄດ້ປະຕິເສດຂໍ້ກ່າວຫາດັ່ງກ່າວ ເຖິງແມ່ນທ່ານທັກສິນໄດ້ຖືກປະຊາຊົນເລືອກເອົາເຖິງສອງຄັ້ງກໍຕາມ ພວກນັກວິຈານການ ເມືອງເມືອງໄທກ່າວວ່າ ທ່ານທັກສິນຖືກມອງເຫັນວ່າເປັນໄພຂົ່ມຂູ່ ຕໍ່ພວກທີ່ກໍາອໍານາດມາ ແຕ່ດັ້ງເດີມ ຢູ່ໃນບາງກອກນັ້ນ ທ່ານທັກສິນ ຖືກໂຄ່ນລົ້ມໂດຍການລັດຖະ ປະຫານຂອງຝ່າຍທະຫານ ເມື່ອປີ 2006 ແລະໄດ້ຫລົບໜີໄປລີ້ໄພຢູ່ໃນຕ່າງປະເທດ ເພື່ອຫລີກລ່ຽງການຖືກຈໍາຄຸກໃນຂໍ້ຫາສໍ້ລາດ ບັງຫລວງ ທ່ານ ທິຕິນັນ ພົງສຸດທິຣັກ ຜູ້ອໍານວຍການ ສະຖາບັນຄວາມໝັ້ນຄົງ ແລະການສຶກສາ ນາໆຊາດທີ່ມະຫາວິທະຍາໄລຈຸລາລົງກອນ ທີ່ບາງກອກ ກ່າວວ່າ ບໍ່ຕ້ອງສົງໃສຫຍັງເລີຍ ວ່າ ນາງຢິ່ງຣັກຈະບໍ່ເຂົ້າມາເປັນຫຸ່ນໃຫ້ທ່ານ ທັກສິນ ຜູ້ທີ່ຍັງນໍາພາພັກເພື່ອໄທຢ່າງຕັ້ງ ໜ້າຈາກຕ່າງປະເທດຢູ່ນັ້ນ ທ່ານ ທິຕິນັນ ກ່າວວ່າ ລັດຖະບານສອງຊຸດທີ່ພັກດີຕໍ່ທ່ານທັກສິນ ແລະສືບຕໍາແໜ່ງຕໍ່ຈາກທ່ານນັ້ນ ໄດ້ຖືກຂັບ ໄລ່ລົງຈາກອໍານາດ ໂດຍຄໍາສັ່ງຂອງສານທີ່ເປັນບັນຫາໂຕ້ແຍ້ງກັນ ພວກການເມືອງຂອງ ພວກເຂົາເຈົ້າໄດ້ຖືກຍຸບ ແລະພວກນັກການເມືອງທີ່ສັງກັດພັກຂອງພວກເຂົາເຈົ້າ ກໍຖືກ ຫ້າມ ບໍ່ໃຫ້ຫລີ້ນການ ເມືອງເປັນເວລາ 5 ປີ ຫລັງຈາກນັ້ນ ພັກປະຊາທິປັດຂອງທ່ານອະພິສິດ ເວດຊາຊິວະ ກໍເຂົ້າມາມີອໍານາດບໍລິ ຫານປະເທດ ຊຶ່ງກໍ່ໃຫ້ເກີດການເດີນຂະບວນປະທ້ວງ ໂດຍກຸ່ມເສື້ອແດງທີ່ສະໜັບສະ ໜູນທັກສິນ ທີ່ກ່າວວ່າບັດຄະແນນສຽງຂອງພວກເຂົາເຈົ້າ ໄດ້ຖືກພວກຜູ້ດີຊັ້ນສູງໃນ ບາງກອກ ລັກຂະໂມຍເອົາ ປີກາຍນີ້ ພວກປະທ້ວງກຸ່ມເສື້ອ ແດງຫລາຍໝື່ນຄົນໄດ້ຍຶດເອົາ ເຂດໃຫຍ່ໆໃນໃຈກາງບາງກອກ ຫລາຍ ແລະຮຽກຮ້ອງໃຫ້ມີການ ເລືອກຕັ້ງທົ່ວປະເທດຄັ້ງໃໝ່ແລະ ໃຫ້ປະຕິບັດຕໍ່ພວກແກນນໍາຂອງ ພວກເຂົາ ຢ່າງເປັນທໍາ ເມື່ອເຈລະຈາບໍ່ຕົກແຕກກັນ ທ່ານອະພິສິດກໍໄດ້ມີຄໍາສັ່ງໃຫ້ ຝ່າຍທະຫານໃຊ້ກໍາລັງເຂົ້າຂັບ ໄລ່ໃຫ້ພວກປະທ້ວງສະຫລາຍ ຕົວ ຍັງຜົນໃຫ້ມີຜູ້ເສຍຊີວິດ 90 ຄົນ ຊຶ່ງສ່ວນຫລາຍເປັນພົນລະ ເຮືອນ ທ່ານປະວິນກ່າວວ່າ ນາງຢິ່ງຣັກ ເປັນຕົວແທນຂອງອ້າຍຫລືທັກສິນ ເທົ່າໆກັບທີ່ນາຍົກອະພິສິດ ທີ່ຈົບການສຶກສາຈາກມະຫາ ວິທະຍາໄລ Oxford ນັ້ນ ເປັນຕົວແທນຂອງພວກຜູ້ດີຊັ້ນສູງໃນບາງກອກ ທ່ານປະວິນ ກ່າວວ່າ ຢ່າງໃດກໍດີ ທ່ານປະວິນກ່າວວ່າ ເຖິງແມ່ນຈະມີຄວາມວຸ້ນວາຍກໍຕາມ ແຕ່ທ່ານອະພິສິດ ກໍໄດ້ນໍາພາເສດຖະກິດຂອງປະເທດຊາດໄປໃນທິດທາງທີ່ຖືກຕ້ອງ ສ່ວນຄູ່ແຂ່ງຂອງທ່ານອະພິສິດ ກໍຄືນາງຢິ່ງຣັກນັ້ນ ເຖິງແມ່ນຜູ້ກ່ຽວຈະມາຈາກຄອບຄົວ ທີ່ຫລີ້ນການເມືອງເກ່ງ ແລະພົວພັນຢູ່ໃນວົງການທຸລະກິດກໍຕາມ ແຕ່ມັນກໍຍັງບໍ່ເປັນທີ່ ແຈ້ງຂາວວ່າ ນາງຢິ່ງຣັກຈະສາມາດເຮັດໄດ້ ຄືກັນກັບທ່ານອະພິສິດ ທ່ານ Chris Baker ຜູ້ຂຽນເລຶ່ອງການເມືອງໄທ ກ່າວວ່າ ມັນອາດຈະກາຍເປັນປະວັດ ສາດຄັ້ງຍິ່ງໃຫຍ່ທີ່ສຸດ ຖ້າຫາກວ່າ ນາງຢິ່ງຣັກ ຖືກເລືອກຕັ້ງໃຫ້ເປັນນາຍົກລັດຖະມົນຕີ ຍິງຄົນທໍາອິດຂອງໄທ ທ່ານ ເບກເກີ ກ່າວຕໍ່ໄປວ່າ ບໍ່ວ່າຈະຢູ່ໃນສະໄໝໃດກໍຕາມໃນປ ະວັດສາດການເມືອງຂອງໄທນັ້ນ ມີຜູ້ແທນທີ່ເປັນແມ່ຍິງ ພຽງປະມານ 15 ເປີເຊັນເທົ່ານັ້ນ ທ່ານ ເບກເກີ ກ່າວວ່າ ພັກເພື່ອໄທຂອງນາງຢິ່ງຣັກ ໄດ້ໃຫ້ຄໍາໝັ້ນສັນຍາວ່າ ຖ້າຫາກພັກຂອງນາງໄດ້ຮັບເລືອກຕັ້ງໃນຄັ້ງນີ້ ຕົນຈະສັ່ງໃຫ້ນີລະໂທດກໍາທຸກໆຄົນທີ່ຖືກຂໍ້ຫາທີ່ພົວພັນກັບການກໍ່ລັດຖປະຫານຄັ້ງປີ 2006 ນັ້ນ ຊຶ່ງນັ້ນກໍອາດເປັນການແຜ້ວທາງໃຫ້ທ່ານທັກສິນ ຫວນຄືນມາມີອໍານາດໃນປະເທດໄທອີກ ຄັ້ງນຶ່ງໄດ້ ພວກນັກວິເຄາະການເມືອງຫລາຍໆຄົນ ແນ່ໃຈວ່າ ພວກໜຸນຫລັງທ່ານອະພິສິດທັງຫລາຍ ຈະບໍ່ປ່ອຍໃຫ້ພັກທີ່ເຂົ້າຂ້າງກັບທ່ານທັກສິນນັ້ນ ເຂົ້າມາກໍາອໍານາດຢ່າງແນ່ນອນ ຢ່າວ່າແຕ່ຈະປ່ອຍໃຫ້ທັກສິນກັບຄືນມາເລີຍ ໄດ້ມີລາຍງານຂ່າວແລ້ວວ່າ ມີການກໍ່ຄວາມຮຸນແຮງທີ່ພົວພັນກັບການເມືອງ ເກີດຂຶ້ນແລ້ວ ໃນລະດັບຈັງຫວັດ ແລະຫລາຍຄົນມີຄວາມເປັນຫ່ວງວ່າ ບໍ່ວ່າຝ່າຍໃດຈະຊະນະການເລືອກຕັ້ງໃນຄັ້ງນີ້ກໍຕາມ ກໍຈະມີການກໍ່ຄວາມວຸ້ນວາຍຢູ່ຢ່າງແນ່ນອນ